Akademia bied eerste graad in geesteswetenskappeSaretha Brüssow, dekaan, en Marthinus Visser, besturende direkteur van Akademia klink ŉ glasie op ons nuwe graad, BSocSci (Politiek, Filosofie en Ekonomie). Foto: Lizán Maree/Verskaf. Die Afrikaanse hoëronderwysinstelling Akademia het Vrydag ŉ eerste kwalifikasie in geesteswetenskappe bekendgestel tydens ŉ byeenkoms in Centurion. Hierdie kwalifikasie – BSocSci (Politiek, Filosofie en Ekonomie) – sal vanaf 2019 by Akademia se dertien studiesentrums aangebied word. Die toetrede tot ŉ geesteswetenskaplike rigting is ŉ besonderse prestasie vir Akademia, aangesien dit deel van vorm van die instelling se toekomsplanne om na meer studierigtings uit te brei wat beide die toegepaste en die geesteswetenskappe insluit. “Akademia is nou maar eers sewe jaar oud, maar ons streef nog altyd daarna om die beste van Afrikaans na die wêreld te neem en die beste van die wêreld na Afrikaans te bring. “As ons instelling se planne mooi uitwerk en ons genade ontvang, sal hierdie graad dan ook deel vorm van ons planne om ŉ kleiner aanbod van kontakklasse vir studente by Akademia se nuwe kampus in Gerhardstraat, Centurion, aan te bied. Die aanbod sal agt kwalifikasies insluit in die bestuur-, natuur- en geesteswetenskappe,” het Marthinus Visser, uitvoerende hoof van Akademia gesê. Volgens Visser is die groter toekomsdroom tans om teen 2023 soveel as 40 kwalifikasies deur sewe fakulteite by die kampus aan te bied vir sowat 6 000 studente met koshuisgeriewe. “Akademia gaan ŉ akademiese tuiste vir studente en dosente skep en die instelling wil dit toespits op die rol wat ŉ moderne universiteit moet vervul. Elke gemeenskap het ŉ universiteit nodig,” het hy bygevoeg. Prof. Danie Goosen, voorsitter van die FAK, het tydens die bekendstelling gesê met die nuwe graad sprei Akademia sy vlerke sodat dit nou selfs nog hoër kan vlieg. Hy het aangevoer ŉ graad in die geesteswetenskappe help om studente voor te brei om hulle verbeelding te gebruik en met innovasie te kan dink. Boonop verskaf dit studente ŉ begrip en waardering om met die nodige geskiedkundige agtergrond en ŉ geheelbeeld na die ekonomie en politiek te kyk. “Akademia as relatiewe jong hoëronderwysinstelling poog om aan die voorpunt van bedryfsrelevante kwalifikasie-ontwikkeling te wees; om studente vir ŉ snel veranderende en komplekse werksplek voor te berei,” het dr. Saretha Brüssow, dekaan van die instelling, verduidelik. Die samesnoering van vakdissiplines soos politiek, filosofie en ekonomie het reeds oor die afgelope honderd jaar op internasionale vlak gewild geraak. “Waar ons programaanbod voorheen net op die ekonomiese wetenskappe gefokus het, dui die toetrede tot die geesteswetenskaplike veld op ŉ begrip van die sosiale aspekte van die werklikheid,” sê Brüssow. Die uniekheid van die BSocSci (Politiek, Filosofie en Ekonomie), is dat dit ŉ kombinasie van drie selfstandige studierigtings in een kwalifikasie daarstel. In die voltooiing van hierdie kwalifikasie leer studente dat politiek, filosofie en ekonomie met mekaar vervleg is. Hierdie geïntegreerde benadering skep ŉ breër basis en ŉ hoër plafon betreffende professionele aanpasbaarheid en werksmoontlikhede. “Alhoewel ekonomie as dissipline bedryfsrelevant is en besigheidspersone vir die werksplek voorberei, is daar ŉ tendens om werknemers in diens te stel met ’n filosofiese en politiese agtergrond, aangesien die multidissiplinêre benadering kritiese denke ontsluit,” meen Brüssow. Die veelsydigheid van hierdie graad skep geleentheid vir die afgestudeerde student om ŉ keuse van beroepswêrelde oor verskeie velde te betree, insluitende politiek, joernalistiek en die bankwese. Studente wat hierdie kwalifikasie voltooi stap weg met ŉ breë begrip van die wêreld waarin hulle leef, en sal oor die nodige kennis en vaardighede beskik om uitdagings van die moderne besigheidswêreld vierkantig in die oë te staar.